**Eesti Klubi laiendatud juhatuse koosoleku**

**PROTOKOLL Nr. 4**

Tallinnas, Roheline aas 1 04. aprillil 2012.a.

**Koosolekust võtsid osa**: juhatuse liikmed Mati Väärtnõu, Ivar Raig, Jüri Ehasalu, Andrus Helenurm, Valter Sääsk, Ingrid Rüütel, Rein-Avo Tereping, Kärt Summatavet.

**Puudusid juhatuse liikmed**Tamo Vahemets, Jüri Ennet ja Arvi Hamburg.

Koosolekul osalesid EK liikmed Sulev Roosma, Rene Naptal, Taiso Palm, Vahur Hiiesalu, Jüri Liim, Henry Arnhold, Enno Selirand, Andres Raid, Arnold Rüütel, Malle Salupere, Henn Leetna, L. Metsjärv ja Tõnu Lauk.

Külalistena olid kutsutud Harry Raudvere, Janet Väärtnõu, Andra Veidemann, Jaak Uibu

**Koosolekut juhatas** Mati Väärtnõu

**Protokollis** Valter Sääsk

**Koosoleku päevakord:**

1. “Eesti elujõud ja rahva tervis. Algatuskogemused“. Ettekandja Md. Dr. Jaak Uibu.
2. Ettekandja ja oponendi väitlus. Sõnavõtud.Eesti Klubi seisukoha kujundamine ja otsuse vastuvõtmine ettekande teemal.
3. Uut teavet ESM lepingu osas. Ettekandja Ivar Raig.

I

**Kuulati:**Mati Väärtnõu sissejuhatavat sõnavõttu, milles ta tutvustas eelmisel nädalal toimunud raamatu „Surmakutsarid …“ esitlust ja selle jooksul avaldatud mõtteid. Seejärel andis koosoleku juhataja sõna ettekandeks hr. Jaak Uibule.

**Jaak Uibu:** Ülo Vooglaid on öelnud 30 aastat tagasi, et „ rahva elujõud on hariduse, tahte ja tervise ühtsus. Haridus on valmisolek elu muutuvatele nõuetele“. Tahe on Rousseau järgi rahvuse põhitunnus. Tervis on „ elu elundite vaikuses“. Tervis on seega täieliku kehalise, vaimse ja sotsiaalse seisundi ühtsus. Rahvatervis on tõlgitud 50-sse keelde, omaks võetud 52 rahvuse poolt. Rahva tervise trende saab tõsiselt hinnata vähemalt 100 aasta jooksul. Megatrendid on suuremad muutused rahva tervises. Üheainsa näitaja muutus ei mõjuta veel trende. Eesti rahva arv oli 1926.aastal 1,56 mln, 2012.aastal – 1,31 mln, vähenemine iseseisvuse ajal ühe kuuendiku võrra, sellest Andrus Ansipi valitsemise ajal 2005 – 2012.a. – 21 tuhat inimest. Sündivus oli 1986.aastal 15800, neist eestlasi 11800, stabiilsuseks oleks aga vaja igal aastal 15000 eestlase juurdesündi. Näiteks Vabadussõja järgse maareformi käigus said oma talud enam kui 100000 asunikku. Kui poleks seda olnud, oleks Eesti rahvas välja surnud. Rahva jätkusuutlikkus väheneb, sest rahvas vananeb. Väga suured on laste tervise probleemid. Kuigi nende keskmine kasv on suurenenud, on kehaline tugevus katastroofiliselt vähenenud. Haiged lapsed annavad leiba ainult arstidele. Keskmise eluea tõusule on kaasa aidanud elutingimuste paranemine. Linlik elulaad on levinud ka maale. Positiivsena võib märkida, et laste suremus on kordades vähenenud, eakad elavad vanemaks ja on tugevamad. 90-ndate alguses sai algatatud „ säästva arengu“ seaduseelnõu, kuid Riigikogu ei võtnud seda vastu. 1993.ndal aastal muutus seni positiivne olnud iive negatiivseks, kuid midagi ei võetud ette. 1995.aastal juhtisin sellele tähelepanu oma loengul TA aastakoosolekul, kuid sedagi ei pandud tähele. 1999.ndal aastal tõdes TA president Villemson, et kui meil on ka ainult 10000 reproduktiivses eas naist, siis me kestame edasi. Rahvastiku ministri A.Veidemanni nõunikuna õnnestus ohusõnum viia kohalike omavalitsuste ja valitsusasutusteni. Kuid 1999.aastal olid uued valimised ja see töö katkes. Tulid uued ministrid ja eelnenud tõid ei hinnatud. Arvati, et meie prognoos oli liiga pessimistlik. Ka Rein Taagepera hoiatused jäid tähelepanuta. 1999.aasta Eestluse Elujõu Kongress koos Aino Järvesooga, mille jooksul püüdsime ärgitada Eesti valitsust midagi tegema, jäi hüüdjaks hääleks kõrbes. 2002.aastal saatsin 10 küsimust valitsusasutustele ja fraktsioonidele, saamata ainsatki vastust. 2003.aastal tekkis lootus teha edukat koostööd tolleaegse rahvastikuministri Efendijeviga, kuid ka see jäi tulemuseta. 2007 ja 2008.aasta põllumajandusminister Arvo Sirendi palus teha ülevaate „Eesti maarahva tervis“, mille kohta tegin ettekande Toompea Haridusseminari koosolekul ja saatsime oma teesid välja ka valitsusasutustele. Vastused olid ennast õigustavad, kuid ei ühtegi sisulist vastust meie küsimustele. Enamasti põhjendatakse mittemidagitegemist puudulike ressurssidega. Peale füüsilise tervise on oluline rahva moraalne ja ajalooline tervis. Üldise olukorra halvenemisele aitavad kaasa nomenklatuuri arrogantsus, rahva teenimise asemel selle valitsemine, sotsiaaldarvinistlik ühiskonna käsitlus, moraalne relativism, üldise mittetunnistamine, oma ihade ja vajaduste seadmine esiplaanile, vaimsuse ja materialismi tasakaalu nihe materialismi suunas. Võime end lohutada vaid teadmisega, et tsivilisatsiooni paradigma on perioodiline. Ükskord peab vaimsus tulema tagasi.

Dr. Jaak Uibu ettekanne on esitatud LISANA nr. 1, märgukiri valitsusasutustele oskuspädevusest LISANA nr. 2, ettekanne maarahva tervisest LISANA nr.3, pöördumine Riigikogu poole kodanikualgatusest LISANA nr.4, Universitetase kaaskiri LISANA nr.5, pöördumine hr. Aaviksoo poole LISANA nr.6.

**Otsustati:** 1) Juhtida võimustruktuuride tähelepanu rahva vaimse ja füüsilise tervise järjest halvenevale olukorrale ning teha ettepanek taastada rahvastikuministri koht valitsuses.

2) Teha ettepanek Vabariigi Valitsusele, et koos teadusasutustega töötataks välja programm eesmärgiga suurendada eesti põlisrahva summaarset sündivuskordajat vähemalt 2,1-ni.

3) Taotleda Haridus- ja Teadusministeeriumilt vastavate sammude astumist, et teadustöödekaitsmised vähemalt sotsiaalteaduste vallas toimuksid Eesti Vabariigi õppeasutustes eesti keeles.

4) Toetada dr. Uibu pöördumist Riigikogu sotsiaalkomisjoni poole palvega aidata kaasa Toompea Haridusseminari poolt koostatud rahvatervise küsimustikule vastamisel (LISA nr.7).

 II

Koosoleku juhataja avab sõnavõtud ettekande põhjal.

**Enno Selirand:** Sõna „sotsiaaldarvinism“ iseloomustab kogu Eesti rahva olukorda. Meil on kuvand, et ei tohi olla nõrk, peab olema edukas. Mitteedukus, mittetugevus on põlu all, seda peetakse nõrkuseks. Ideaalinimene on see, kellel on raha. Selles on kogu riigipoliitika alus. Kes räägib tõtt, seda ei mõisteta. EK peaks sellest parempoolsusest inimeste ajud puhtaks pesema. Praegu on nii, et niipea, kui sa proovid aidata naabrit, muutud sa kohe marginaalseks.

**Ivar Raig:** Miks Eesti valitsejad ja haridusasutuste juhid ei ole toetanud suunda, mille esitas hr.J.Uibu? On toimunud süstemaatiline rahva elujõu hävitamine. Võime ainult küsida, kas see on väljastpoolt peale surutud või kinnimakstud poliitika?

**Jaak Uibu:** Praeguse valitsuse tegevuses on Eesti huvid teisejärgulised, domineerivad erakonnahuvid.

**Arnold Rüütel:** Olen oma ettekannetes presidendina neile küsimustele pidevalt tähelepanu juhtinud, mille eest sain nimetuse „teise Eesti president“. Kuid kas nüüd rahva tahe ja püüdlused realiseeruvad? Paraku mitte. Valitsuse liikmed ja Riigikogu peavad hakkama tajuma olukorra tõsidust.

**Andra Veidemann:** President Rüütel kutsus omal ajal ellu ühiskondliku leppe sihtasutuse, millele me panime suuri lootusi. Meie idee oli kutsuda ümarlauda eksperte, spetsialiste, valitsuse liikmeid, KOV esindajaid, haridustöötajaid jpt. Ometigi ei võimaldatud sellel organil sisuliselt tööle hakata. Me oleme praegu oma riigiga Orwelli raamatus „1984“.

**Jaak Uibu:** On vaja leida inimesi, kes suudavad, mõistavad ja tahavad koostööd teha. Kodaniku algatustes ja üksteise toetuses väljendub meie tugevus. Ka Leningradi blokaadis jäid ellu need, kes oma palukest teistega jagasid.

**Ingrid Rüütel:** Ka eesti keel ja eesti teadus on hakanud asenduma nn. „CC“ väljaannetega, mis on reeglina ingliskeelsed. Ka teaduskraade kaitstakse juba inglise keeles.

**Jaak Uibu:** Arnold Rüütel, kui kandideeris presidendiks, ütles Maarahva Kongressil välja mõtte, et tehes kriitikat, öelge välja ka lahendus.

**Avo-Rein Tereping:**Euroopas on sündimuse ja laste arvu indeks perekonnas kõrgem, kui Eestis. Samal ajal EL võrdõiguslikkuse nõue ei taga rahva jätkusuutlikust. Ameerikas valitakse poliitikasse neid, kellel on palju lapsi.

**Jaak Uibu:** Eesti valitsused on likvideerinud paljud rahva elujõu alalhoidmiseks vajalikud struktuurid, kuigi paljud neist vajaksid pigem ümberehitamist, kui likvideerimist. Ilmne on, et mitmed struktuurid tuleks uuesti taastada.

**Otsustati:** 1)Koostada Eesti Klubi pressiteade juhatuse poolt vastuvõetud otsustest ja saata see BNS-ile (LISA nr. 8).

2) Eesti Klubil võtta oma tegevuses eestluse elujõu ja rahva tervise käsitlemisel juhindumiseks dr. Uibu poolt esitatud seisukohad.

III

**Kuulati:** Ivar Raigi informatsiooni Euroopa Stabiilsusmehhanismiga sõlmitavast lepingust ja selle mõjust Eesti majandusele. On meeldiv, et õiguskantsler on seadnud selle leppe täitmise vastuollu EV Põhiseadusega. Hr. M. Rask kutsub kõiki ühiskondlikke organisatsioone esitama oma arvamused õiguskantsleri taotluse õiguspärasuse suhtes, kas see leping on eraldiseisev või EL osa. Kuigi EL seadused on ülimuslikud Eesti seaduste suhtes, siis välislepingud on Eesti enda prioriteet. ESM-i toetus on välisleping ning Eestil peaks jääma õigus oma eelarvet kontrollida. Rahandusministeeriumi seisukoht on selline, et andes nõusoleku EL-i astuda, siis peaksid olema täitmiseks ka kõik EL-i nõuded. Tegelikult peaks selle otsuse panema rahvahääletusele. Eesti Klubi peaks avaldama oma arvamuse, et saada õigust osaleda 8. mail toimuval Riigikohtu kolleegiumil. Tallinna Ülikool formuleerib oma seisukoha 18.aprillil. EK peaks seal osalema ja küsimust arutama oma erakorralisel koosolekul.

**Otsustati: 1)** Arutada ESM-ga liitumise lepingu küsimusi 11.aprillil 2012.a. EK juhatuse erakorralisel koosolekul.

2) Kutsuda EK järgmine korraline juhatuse koosolek kokku 2.mail Tallinnas, Roheline aas 1 algusega kell 15.00.

**Koosoleku juhataja: Mati Väärtnõu**

**Koosoleku protokollija: Valter Sääsk**